《愁春未醒 题 “美人枕书图”》
清代·叶绍本

绿窗昼永，谁把睡情勾引。算只有、香芸几帙，合伴春魂。

短梦迷离，金炉初烬篆烟昏。华胥到否，嫏嬛万卷，即是灵根。

琼岛游仙，上元细字，认取分明。正是东风絮影，残醉瞢腾。

彩笔刚传，啼莺忽唤晓云醒。绣檀休倚，牙签斜界，挂住钗痕。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。